ΑΠΌΦΑΣΗ ΤΗΣ ΕΠΙΤΡΟΠΉΣ της 2ας Μαρτίου 2006 για την τροποποίηση της απόφασης 2006/135/ΕΚ όσον αφορά τον καθορισμό περιοχών A και B στη Γαλλία λόγω εστίας υψηλής παθογονικότητας γρίπης των πτηνών στο εν λόγω κράτος μέλος [κοινοποιηθείσα υπό τον αριθμό Ε(2006) 721] (Κείμενο που παρουσιάζει ενδιαφέρον για τον ΕΟΧ) (2006/175/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (3), και ιδίως το άρθρο 18, την οδηγία 2005/94/ΕΚ, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (4), και ιδίως το άρθρο 66 παράγραφος 2, Εκτιμώντας τα ακόλουθα: (1) Η Γαλλία κοινοποίησε στην Επιτροπή και στα άλλα κράτη μέλη την εκδήλωση εστίας του υψηλής παθογονικότητας υποτύπου H5N1 του ιού Α της γρίπης των πτηνών στα πουλερικά σε ορισμένες περιοχές της επικράτειας της και έλαβε τα κατάλληλα μέτρα που προβλέπονται στην απόφαση 2006/135/ΕΚ της Επιτροπής, της 22ας Φεβρουαρίου 2006 σχετικά με τη λήψη ορισμένων προσωρινών μέτρων προστασίας λόγω της υψηλής παθογονικότητας γρίπης των πτηνών στα πουλερικά στην Κοινότητα (5). (2) Αφού κοινοποιήθηκαν τα εν λόγω μέτρα, η Επιτροπή τα εξέτασε σε συνεργασία με τη Γαλλία και δηλώνει ικανοποιημένη από το γεγονός ότι οι περιοχές A και B που όρισε η Γαλλία βρίσκονται σε επαρκή απόσταση από την εστία της νόσου στα πουλερικά και από τα επιδημιολογικώς συναφή κρούσματα στα άγρια πτηνά. Είναι συνεπώς αναγκαίο να τροποποιηθούν αναλόγως τα μέρη Α και B του παραρτήματος I της εν λόγω απόφασης και να καθοριστεί η διάρκεια της εν λόγω κατηγοριοποίησης των περιοχών. (3) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα I της απόφασης 2006/135/ΕΚ αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 2 Μαρτίου 2006.

[Source: multi_eurlex | Tokens: 2438]